b'\n_START_ARTICLE_\nPaa Sj\xc3\xb8lunds fagre Sletter\n_START_PARAGRAPH_\nPaa Sj\xc3\xb8lunds fagre Sletter er en dansk sang med tekst af B.S. Ingemann og melodi af Niels W. Gade._NEWLINE_Ingemanns digt stammer fra 1816, mens Gades musik er fra 1838._NEWLINE_Gade genbrugte melodien som tema i sin f\xc3\xb8rste symfoni, Symfoni nr. 1, Opus 5 fra 1841\xe2\x80\x931842._NEWLINE_Ingemanns oprindelige digt er p\xc3\xa5 fjorten strofer af hver otte linjer, men i Gades sang er den forkortet til fire strofer._NEWLINE_Det fulde digt har titlen Kong Valdemars Jagt._NEWLINE_Den jagtglade konge i det oprindelige gamle europ\xc3\xa6iske vandresagn er Valdemar den Store, som grundlagde et Gurre ved Vordingborg. Han bedriver jagt i kirketiden p\xc3\xa5 trods af en formaning fra en biskop. Romantikkens digtere \xc3\xa6ndrede senere historien til at dreje sig om Valdemar Atterdag, og stedet til at v\xc3\xa6re Gurre Slot, en slotruin sydvest for Helsing\xc3\xb8r._NEWLINE_I digtet hedder det dog "P\xc3\xa5 Sj\xc3\xb8lunds fagre sletter ved \xc3\x98sters\xc3\xb8ens bred" og Gurre Slot kan knapt siges at ligge ved \xc3\x98sters\xc3\xb8ens bred. Derfor er det mest sandsynligt, at der refereres til det lille middelaldervoldsted "Kong Valdemars Jagtslot", der ligger ved godset Stensbyg\xc3\xa5rd, 8 km. \xc3\xb8st for Vordingborg og knap 2 km. fra Storstr\xc3\xb8mmen._NEWLINE_Med "Sj\xc3\xb8lund" menes \xc3\xb8en Sj\xc3\xa6lland. "Sj\xc3\xb8lunds fagre Sletter" ses brugt enkelte andre steder i dansk litteratur i allusion til Ingemanns tekst:_NEWLINE_I Christian Richardts digt til mindefest for Niels W. Gade i 1891 hedder det "Et Hav af Symfonier - hvor Strengenes Klang / var ene om at bruse, og selv gav os Sang: / snart lyse danske Toner fra Riddersal og Strand, / fra Sj\xc3\xb8lunds fagre Sletter - en Klang af Ingemann! / ...";, mens Sophus Claussen benyttede en allusion i digtet Trefoden fra 1901 hvor det hedder "Hun lever saa koldblodig / paa Sj\xc3\xb8lunds fagre \xc3\x98 / og er baade M\xc3\xb8 og modig."'